KOMMISSIONENS FORORDNING (EF) Nr. 561/1999 af 15. marts 1999 om åbning af en løbende licitation med henblik på udbud til salg af olivenolie, som det spanske interventionsorgan ligger inde med

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1638/98 af 20. juli 1998 om ændring af forordning nr. 136/66/EØF om oprettelse af en fælles markedsordning for fedtstoffer (1), særlig artikel 3, stk. 1, og

ud fra følgende betragtninger:

I artikel 2 i Rådets forordning (EØF) nr. 2754/78 (2), senest ændret ved forordning (EØF) nr. 2203/90 (3), er det fastsat, at den olivenolie, som interventionsorganerne ligger inde med, udbydes til salg ved licitation;

i medfør af artikel 12, stk. 1, i Rådets forordning nr. 136/66/EØF (4), senest ændret ved forordning (EF) nr. 1638/98, der var gældende til den 31. oktober 1998, ligger det spanske interventionsorgan inde med visse mængder olivenolie;

i Kommissionens forordning (EØF) nr. 2960/77 (5), senest ændret ved forordning (EØF) nr. 3818/85 (6), er der fastsat betingelser for salg ved licitation på Fællesskabets marked og for udførsel af olivenolie; situationen på markedet for olivenolie er for øjeblikket gunstig for udbud til salg af en del af den pågældende olie;

da der på markedet for jomfruolie, der ikke umiddelbart egner sig til konsum, for øjeblikket ikke er tilstrækkelige mængder til at tilfredsstille efterspørgslen, bør det med henblik på at sikre det størst mulige antal erhvervsdrivende en minimumsforsyning til dækning af deres umiddelbare behov fastsættes, at hver bydende kun kan give bud for en maksimumsmængde;

der bør fastsættes særlige bestemmelser til sikring af, at forløbet sker forskriftsmæssigt, og at der foretages fornøden kontrol;

derfor bør medlemsstaterne fastsætte alle supplerende foranstaltninger, der er forenelige med gældende bestemmelser, så transaktionens korrekte gennemførelse sikres, og Kommissionen får meddelt oplysninger;

kontrollen bør derfor også kunne omfatte, at der udtages en kontrolprøve;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

1. Det spanske interventionsorgan »Fondo Español de Garantía Agraria« herefter benævnt »FEGA«, åbner en licitation i overensstemmelse med bestemmelserne i denne forordning og i forordning (EØF) nr. 2960/77 med henblik på salg på Fællesskabets marked af følgende mængder olivenolie:

- 20 000 tons almindelig jomfruolie

- 55 000 tons bomolie.

Mængderne udbydes til salg over fem licitationer med ca. en femtedel pr. licitation, eventuelt forhøjet med de mængder, der ikke sælges under den foregående licitation.

2. Som undtagelse fra artikel 5, stk. 2, i forordning (EØF) nr. 2960/77 bemyndiges FEGA til, hvis den mængde olie, der er indholdt i en beholder, overstiger 500 tons, at oprette flere partier med blot en del af denne olie.

Artikel 2

Licitationsbekendtgørelsen offentliggøres den 23. marts 1999.

FEGA opslår på sit hjemsted, calle Beneficencia 8, E-28004 Madrid, meddelelser om, hvilke partier olier der udbydes til salg, og hvor de er oplagret.

En kopi af bekendtgørelsen fremsendes straks til Kommissionen.

Artikel 3

Buddene skal være FEGA, calle Beneficiencia, 8, E-28004 Madrid, i hænde senest kl. 14 (lokal tid):

- den 7. april 1999

- den 5. maj 1999

- den 9. juni 1999

- den 7. juli 1999

- den 21. juli 1999.

Bud tages kun i betragtning, hvis det er indgivet af en fysisk eller juridisk person, der udøver erhvervsvirksomhed inden for olivenoliesektoren, og som pr. 31. december 1998 var optaget i et offentligt register i denne forbindelse i en medlemsstat.

Hver bydende kan kun give bud for højst 500 tons almindelig jomfruolie og 1 000 tons bomolie.

Artikel 4

1. For så vidt angår bomolie, indgives buddene for olie med en surhedsgrad på 3°.

2. Den pris, der skal betales, hvis den olie, for hvilken der er givet tilslag, har en anden surhedsgrad end den, for hvilken buddet er indgivet, er lig med den tilbudte pris, forhøjet eller formindsket i overensstemmelse med følgende skala:

- surhedsgrad på indtil 3°:

forhøjelse med 0,32 EUR for hver tiendedel surhedsgrad under 3°

- surhedsgrad på over 3°:

formindskelse med 0,32 EUR for hver tiendedel surhedsgrad over 3°.

Artikel 5

Senest to dage efter udløbet af fristen for indgivelse af bud fremsender FEGA en liste uden angivelse af navne til Kommissionen med angivelse for hvert parti, der udbydes til salg, af den højeste pris, for hvilken der er indgivet tilbud.

Artikel 6

Minimumssalgsprisen pr. 100 kg olie fastsættes på grundlag af de modtagne bud senest den tiende arbejdsdag efter udløbet af hver frist, der er fastsat for indgivelse af buddene, efter proceduren i artikel 38 i forordning nr. 136/66/EØF. Der gives straks den pågældende medlemsstat meddelelse om beslutningen om fastsættelse af minimumssalgsprisen.

Artikel 7

Uanset artikel 10 i denne forordning gennemfører FEGA salget af olivenolie senest den femte arbejdsdag efter meddelelsen af den i artikel 6 omhandlede beslutning. FEGA tilsender oplagringsorganerne listen over de partier, der ikke er givet tilslag for.

Artikel 8

Den i artikel 7 i forordning (EØF) nr. 2960/77 omhandlede sikkerhed fastsættes til 18 EUR/100 kg.

Artikel 9

Den i artikel 15 i forordning (EØF) nr. 2960/77 omhandlede lagergodtgørelse er på 3 EUR/100 kg.

Artikel 10

Uden at bestemmelserne i artikel 11, stk. 1 og 2, i forordning (EØF) nr. 2960/77 derved berøres, udtager tilslagsmodtageren og interventionsorganet inden afhentningen af det bortliciterede parti en kontrolprøve og lader denne analysere efter de metoder, der er nævnt i artikel 2, stk. 4 og 5, i Kommissionens forordning (EØF) nr. 3472/85 (7).

Interventionsorganet skal råde over det endelige resultat af analysen af denne prøve senest den 30. arbejdsdag efter den dag, hvor den i artikel 6 omhandlede beslutning meddeles.

a) Hvis det af det endelige resultat af analyserne af prøven fremgår, at der er en forskel mellem kvaliteten af den olivenolie, der skal afhentes, og kvalitetsbeskrivelsen i licitationsbekendtgørelsen, men at der er tale om olivenolie som omhandlet i punkt 1 i bilaget til forordning nr. 136/66/EØF, anvendes følgende bestemmelser:

i) interventionsorganet underretter samme dag Kommissionens tjenestegrene, jf. bilag I, samt lagerholderen og tilslagsmodtageren herom

ii) tilslagsmodtageren kan:

- enten acceptere at overtage partiet med den konstaterede kvalitet

- eller uanset den erklæring, der er afgivet i henhold til artikel 7, stk. 6, litra b), i forordning (EØF) nr. 2960/77, afvise at overtage partiet. I så fald underretter tilslagsmodtageren samme dag interventionsorganet og Kommissionen herom, jf. bilag II.

Når disse formaliteter er opfyldt, er tilslagsmodtageren straks frigjort fra alle sine forpligtelser vedrørende det pågældende parti, herunder også sikkerhedsstillelser.

b) Hvis det af det endelige resultat af analyserne af prøven fremgår, at kvaliteten ikke svarer til olivenolie som omhandlet i punkt 1 i bilaget til forordning nr. 136/66/EØF:

- underretter interventionsorganet samme dag Kommissionens tjenestegrene, jf. bilag I, samt lagerholderen og tilslagsmodtageren herom

- erklærer tilslagsmodtageren samme dag over for interventionsorganet, at det ikke et ham muligt at overtage partiet, og han underretter samme dag Kommissionen herom, jf. bilag I og II.

Når disse formaliteter er opfyldt, er han straks frigjort fra alle sine forpligtelser vedrørende det pågældende parti, herunder også sikkerhedsstillelser.

Uanset artikel 13, stk. 2, i forordning (EØF) nr. 2960/77 skal den samlede solgte mængde være udlagret senest den 70. dag efter den dag, hvor meddelelsen i artikel 6 gives.

Artikel 11

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. marts 1999.

På Kommissionens vegne

Franz FISCHLER

Medlem af Kommissionen

(1) EFT L 210 af 28. 7. 1998, s. 32.

(2) EFT L 331 af 28. 11. 1978, s. 13.

(3) EFT L 201 af 31. 7. 1990, s. 5.

(4) EFT 172 af 30. 9. 1966, s. 3025/66.

(5) EFT L 348 af 30. 12. 1977, s. 46.

(6) EFT L 368 af 31. 12. 1985, s. 20.

(7) EFT L 333 af 11. 12. 1985, s. 5.

BILAG I

Ved henvendelse til GD VI/C/4 (att. hr. Gazagnes) anvendes udelukkende følgende kaldenumre (Bruxelles):

- pr. telefax: (00-32) 22 96 60 09 eller: (00-32) 22 96 60 08

BILAG II

>START GRAFIK>

Meddelelse om afvisning af partier i forbindelse med licitationen med henblik på udbud til salg af . . . . . . . . . . . . tons olivenolie, som det spanske interventionsorgan ligger inde med

- Tilslagsmodtagerens navn:

- Licitationsdato:

- Dato for tilslagsmodtagerens afvisning af partiet:

Parti Nr.

Mængde

(tons)

Lagerets adresse

Begrundelse for afvisning af overtagelse

>SLUT GRAFIK>